CELEX: 52017PC0731
Language: et
Date: 2017-12-04
Title: Ettepanek: NÕUKOGU MÄÄRUS, millega peatatakse ajutiselt ühise tollitariifistiku ühepoolsed tollimaksud teatavate õhusõidukitesse paigaldatavate või neis kasutatavate kaupade puhul ja tunnistatakse kehtetuks määrus (EÜ) nr 1147/2002

EUROOPA KOMISJON
            Brüssel,4.12.2017
            COM(2017) 731 final
            2017/0324(NLE)
            Ettepanek:
            NÕUKOGU MÄÄRUS,
            millega peatatakse ajutiselt ühise tollitariifistiku ühepoolsed tollimaksud teatavate õhusõidukitesse paigaldatavate või neis kasutatavate kaupade puhul ja tunnistatakse kehtetuks määrus (EÜ) nr 1147/2002
            
               
         
         
            
               SELETUSKIRI
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
               Nõukogu määrusega (EÜ) nr 1147/2002 peatatakse ajutiselt ühise tollitariifistiku ühepoolsed tollimaksud teatavatelt lennukõlblikkussertifikaatidega imporditud kaupadelt. Lennukõlblikkussertifikaate (nüüd „komponendi hooldustõendid“) andsid välja õhusõiduki registreerimise riigi riiklikud lennuametid ning nendega kinnitati, et õhusõidukitesse paigaldatud komponendid olid toodetud kooskõlas sel ajal kohaldatavate lennundusalaste õigusaktide kohaselt heakskiidetud projekteerimisandmetega. Nõukogu määrusega (EÜ) nr 1147/2002 lihtsustati tollimaksuvaba impordi suhtes kohaldatavaid protseduure selliste osade, komponentide ja muude kaupade puhul, mida kasutatakse õhusõidukite tootmiseks, hooldustöödeks, kohandamiseks või ümberehitamiseks ja mida varem imporditi eri peatamisprotseduuride (seestöötlemis-, lõppkasutus- ja tolliladustamisprotseduuride) alusel. 
            
            
               Määruse teatavaid sätteid tuleb ajakohastada, et võtta arvesse õigusaktide ja tehnika arengut. Selleks et tagada kooskõla lennundussektori õigusaktide arenguga, peaksid sätted osutama komponendi hooldustõenditele (nt Euroopa Lennundusohutusameti (EASA) vorm 1 või sellega samaväärne dokument), mitte lennukõlblikkussertifikaatidele. Samuti on vananenud termin „sertifikaadi originaal“, kuna tõendeid antakse nüüd välja elektroonilises vormis.
            
            
               Riikide ametiasutustel on eri arvamused selle kohta, kas lennukõlblikkussertifikaadiga imporditud kaupu, mille puhul tollimaksud on vastavalt määrusele (EÜ) nr 1147/2002 peatatud, võib kasutada üksnes tsiviilõhusõidukites või võib neid kasutada nii tsiviil- kui ka sõjaväe õhusõidukites. Selleks et tagada õigusaktide ühetaoline tõlgendamine ja rakendamine, tuleb neid sätteid täpsustada. Seega on kavas peatada tollimaksud ka üksnes sõjaväe õhusõidukites kasutamiseks ette nähtud osade puhul, kui nendega on kaasas komponendi hooldustõend või samaväärne dokument. Käesolev ettepanek on kooskõlas tollialaste õigusaktidega, millega laiendatakse seestöötlemisprotseduuri lihtsustatud lõpetamist sõjaväe õhusõidukitele, kuna komisjoni rakendusmääruse (EL) nr 2015/2447 artikli 324 lõike 1 punktis c ei eristata seestöötlemisprotseduuri lihtsustatud lõpetamise puhul tsiviil- ja sõjaväe õhusõidukeid.
            
            
               Õiguskindluse huvides ja määruse ühetaolise kohaldamise tagamiseks antakse komisjonile käesoleva ettepanekuga õigus kehtestada loetelu nõukogu määruses (EMÜ) nr 2658/87 esitatud kombineeritud nomenklatuuri koodidest, mille alla kõnealuseid kaupu võib klassifitseerida, ning loetelu tõenditest, mida loetakse EASA vormi 1 kohaste tõenditega samaväärseks. See võimaldab kiiret tegutsemist, kui tekib vajadus nende koodide või tõendite loetelude muutmiseks. 
            
            
               Õiguskindluse ja selguse huvides tuleks kehtiv määrus kehtetuks tunnistada, mitte seda muuta. Kavandatava uue määrusega selgitatakse ja lihtsustatakse õigusaktide sätteid, vähendatakse ettevõtjate ja tolliasutuste halduskoomust ning suurendatakse ELi lennundustööstuse konkurentsivõimet.
            
            
               •Kooskõla poliitikavaldkonnas praegu kehtivate õigusnormidega
            
            
               Meetmetega vähendatakse liikmesriikide tolliasutuste ja õhusõidukisektori ettevõtjate halduskoormust, kuna sellega vähendatakse vajadust kasutada selliseid peatamisprotseduure nagu kauba tariifne sooduskohtlemine tulenevalt selle lõppkasutusest, seestöötlemise soodustustest või tolliladustamisest.
            
            
               •Kooskõla muude liidu tegevuspõhimõtetega
            
            
               
                  Ettepanek on kooskõlas liidu lennunduspoliitikaga ja see tugineb komponendi hooldustõendite vastastikusel tunnustamisel ELis ja ELi-välistes riikides. Eelkõige on ettepanek kooskõlas liidu poliitikaga, mis käsitleb tsiviillennunduse valdkonna ühiseeskirju ja millega luuakse ja Euroopa Lennundusohutusamet (määrus (EÜ) nr 216/2008). Lisaks on ettepanek kooskõlas liidu poliitikaga, mis käsitleb õhusõidukite ja nendega seotud toodete, osade ja seadmete jätkuvat lennukõlblikkust (määrus (EÜ) nr 1321/2014) ning õhusõidukite ja nendega seotud toodete, osade ja seadmete lennukõlblikkuse ja keskkonnaohutuse sertifitseerimise ning projekteerimis- ja tootjaorganisatsioonide sertifitseerimise rakenduseeskirju (määrus (EÜ) nr 748/2012). 
               
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
            
               
                  Käesoleva ettepaneku õiguslik alus on Euroopa Liidu toimimise lepingu artikkel 31.
               
            
            
               •Subsidiaarsus (ainupädevusse mittekuuluva valdkonna puhul) 
            
            
               
                  Ettepaneku reguleerimisese kuulub ELi ainupädevusse. Subsidiaarsuse põhimõtet seetõttu ei kohaldata.
               
            
            
               •Proportsionaalsus
            
            
               
                  Ettepanek on kooskõlas proportsionaalsuse põhimõttega. Käesolevas määruses piirdutakse sellega, mis on vajalik eesmärkide saavutamiseks kooskõlas Euroopa Liidu lepingu artikli 5 lõikega 4.
               
            
         
         
            
               •Vahendi valik
            
            
               Euroopa Liidu toimimise lepingu artiklis 31 on sätestatud, et „[ü]hise tollitariifistiku maksumäärad kehtestab nõukogu komisjoni ettepaneku põhjal“. Seega on nõukogu määrus sobiv õigusakt.
            
            
               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED
            
            
               •Praegu kehtivate õigusaktide järelhindamine või toimivuse kontroll
            
            
               
                  Paralleelselt ettepanekuga ja kooskõlas nõukogu määruse (EÜ) nr 1147/2002 artikliga 4 esitab komisjon nõukogule aruande määruse kohaldamise kohta. Aruanne põhineb teabel, mis liikmesriigid said  2014.–2016. aastal, ja selles järeldatakse, et sätete lihtsustamise ja tollimaksude peatamise põhiprintsiip on endiselt kehtiv. Ettevõtjate ja tolliasutuste halduskoormust vähendatakse märkimisväärselt.
               
               
                  Aruande tulemused näitavad, et kehtiv määrus on jätkuvalt asjakohane ja tõhus tolliasutuste halduskoormuse vähendamiseks, kuna sellega lubatakse kasutada tolli eriprotseduuride (nt lõppkasutuse luba ja selle tollijärelevalve) asemel alternatiivset protseduuri. Siiski tuleb kehtiva määruse teatavaid sätteid täiendavalt selgitada seoses komponendi hooldustõendite ja parandatud kauba protseduuridega. Aruanne näitas selgelt, et kehtiv määrus aitab nii ettevõtjate kui ka tolliasutuste tõhusust märkimisväärselt suurendada. Lennukõlblikkussertifikaadi kasutamist ja lõppkasutusprotseduuri loa saamiseks ette nähtud ajavahemikku võrreldes on selge, et aega hoitakse kokku lõppkasutusprotseduuri loa saamiseks kuluva aja võrra.
               
            
            
               •Konsulteerimine sidusrühmadega
            
            
               
                  Komisjon korraldas mitu konsultatsiooni, et teavitada ettevõtlussektorit kavandatud tegevusest. Konkreetselt korraldas komisjon mitu kohtumist Euroopa Lennuettevõtjate Ühenduse ning Kosmose- ja Kaitsetööstuse Liiduga.  Ettevõtjad olid üldiselt ettepanekuga nõus. Lisaks konsulteeris komisjon Euroopa Lennundusohutusametiga (EASA). Liikmesriike teavitati tollitariifistiku majandusküsimuste töörühma (ETQG) ning tariifi- ja statistikanomenklatuuri sektsiooni (CNi sektor) eksperdirühmade kaudu. Liikmesriigid toetasid komisjoni ettepanekut.  
               
            
            
               •Mõju hindamine
            
            
               
                  Käesoleva ettepanekuga seoses ei ole mõju hinnatud, kuna puudub oluline mõju majandusele, keskkonnale või ühiskonnale ning puuduvad ka poliitikavariandid.
               
            
            
               •Õigusnormide toimivus ja lihtsustamine
            
            
               Kehtiv määrus on olnud väga kasulik ELi lennundustööstusele (kauba tollimaksuvabastus tõendi esitamisel) ja liikmesriikide haldusasutustele (konkreetset liiki tõendi heakskiitmine, mis on vähem koormav kui varem kohaldatud peatamisprotseduurid). Tööstusele avaldunud positiivne mõju kajastub lennukõlblikkussertifikaatide alusel imporditud kauba väärtuse järkjärgulises suurenemises 2014.–2016. aastal (2014. aastal ligikaudu 11,3 miljardit eurot, 2015. aastal 14,9 miljardit ja 2016. aastal 18,5 miljardit eurot). Komisjon esitab nõukogule aruande kõnealuse määruse kohaldamise kohta (vt eespool).
            
            
               •Põhiõigused
            
            
               
                  Ettepanek ei mõjuta põhiõiguste teostamist.
               
            
            
               4.MÕJU EELARVELE
            
            
               Käesolev ettepanek ei mõjuta eelarvet. Kõnealuse sektori ettevõtjad said kasutada peatamisprotseduure juba enne nõukogu määruse (EÜ) nr 1147/2002 jõustumist, ning ettepanekuga ei tehta olulisi muudatusi.
            
            
               5.MUU TEAVE
            
            
               •Rakenduskavad ning järelevalve, hindamise ja aruandluse kord
            
            
               Kavandatud meetmeid hallatakse Euroopa Liidu integreeritud tariifistiku (TARIC) raames ja neid kohaldavad liikmesriikide tolliasutused.
            
            
               2017/0324 (NLE)
            
         
         
            
               Ettepanek:
            
            
               NÕUKOGU MÄÄRUS,
            
            
               millega peatatakse ajutiselt ühise tollitariifistiku ühepoolsed tollimaksud teatavate õhusõidukitesse paigaldatavate või neis kasutatavate kaupade puhul ja tunnistatakse kehtetuks määrus (EÜ) nr 1147/2002
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, eriti selle artiklit 31,
            
            
               võttes arvesse Euroopa Komisjoni ettepanekut
            
            
               ning arvestades järgmist:
            
            
               (1)Nõukogu määrusega (EÜ) nr 1147/2002
                  1
                peatati ajutiselt ühise tollitariifistiku ühepoolsed tollimaksud tsiviilõhusõidukitesse paigaldatavate või neis kasutatavate teatavate osade, komponentide ja muude kaupade puhul, kui need imporditi lennukõlblikkussertifikaatidega. Kõnealuse määrusega lihtsustati osade, komponentide ja muude õhusõidukite tootmiseks, hooldustöödeks, kohandamiseks või ümberehitamiseks kasutatavate kaupade tollimaksuvaba impordi suhtes kohaldatavaid tolliprotseduure. Tulenevalt tehnika ja õigusaktide ulatuslikust arengust alates 2002. aastast on määrust (EÜ) nr 1147/2002 vaja kohandada ja see tuleks selguse huvides asendada. 
            
            
               (2)Liikmesriikidelt saadud teabe kohaselt on määrusega (EÜ) nr 1147/2002 kehtestatud ajutine peatamine jätkuvalt vajalik, et leevendada nii õhusõidukisektori ettevõtjate kui ka liikmesriikide tolliasutuste halduskoormust, kuna tollijärelevalve all toimuvate eriprotseduuride (nt lõppkasutus-, seestöötlemis- ja tolliladustamisprotseduur) kohaselt toimuv import oleks koormav. Seepärast tuleks ajutist peatamist jätkata.
            
            
               (3)Võttes arvesse asjaolu, et õhusõidukisektoris kasutatavate osade ja komponentide hinnad on tavaliselt palju kõrgemad kui muul eesmärgil kasutatavate sarnaste kaupade hinnad, on oht, et tollimaksuvabalt imporditud kaupu kasutatakse teistes tööstussektorites ja et ajutist peatamist kuritarvitatakse, väga väike. 
            
            
               (4)Komisjoni määrusega (EÜ) nr 748/2012
                  2
                on ette nähtud, et osa võib tüübisertifitseeritud tootesse paigaldada juhul, kui sellega on kaasas komponendi hooldustõend (EASA vorm 1), mille on välja andnud liidu lennuametite volitatud osapool. Seepärast peaks tollimaksude peatamise tingimuseks olema komponendi hooldustõendi esitamine.
            
            
               (5)Peale selle tuleks komponendi hooldustõendi (EASA vorm 1) alternatiivina aktsepteerida ka samaväärseid tõendeid, mille on välja andnud kolmandad riigid, ning tõendeid, mis on välja antud liiduga sõlmitud kahepoolsete lennundusohutuslepingute raames enne Euroopa Lennundusohutusameti (EASA) loomist.
            
            
               (6)Arvestades et teatavaid tõendeid antakse välja üksnes elektrooniliselt, peaks peatamisprotseduuri kasutamiseks olema tõendeid võimalik esitada kas elektrooniliste andmetöötlusvahendite või muude vahendite abil.
            
            
               (7)Kui kauba vabasse ringlusse lubamiseks deklareerimise ajal ei ole tõendit võimalik esitada, peaks kauba müüja esitama deklaratsiooni, kuhu on märgitud tõendi viitenumber, et liikmesriigi tolliasutused saaksid vabasse ringlusse lubatavaid tooteid kontrollida.  
            
            
               (8)Tolliasutusel peaks olema võimalik kasutada importija kulul riiklike lennuametite esindajate eksperdiarvamusi, kui tal on alust kahtlustada, et tõendeid on võltsitud. Selleks et mitte tekitada ettevõtjatele liigset koormust, peaksid tolliasutused enne selliste meetmete võtmist arvesse võtma imporditavate kaupade mahtu, tollimaksude summat, mis tuleks tasuda juhul, kui käesoleva määruse kohaseid peatamisprotseduure ei kohaldata, ja riski, et eksperdiarvamuse maksumus ületab kasu, mida importija tollimaksude peatamisest saaks, kui eksperdiarvamuse kohaselt ei ole kõnealuste tõendite väljaandmiseeskirju rikutud.
            
            
               (9)Selleks et tagada käesoleva määruse rakendamise ühetaolised tingimused, tuleks komisjonile anda rakendusvolitused, et koostada loetelu nõukogu määruse (EMÜ) nr 2658/87
                  3
                kohase kombineeritud nomenklatuuri rubriikidest, alamrubriikidest ja koodidest, mille alla käesoleva määruse kohase peatamise tingimustele vastavad kaubad klassifitseeritakse, et koostada loetelu tõenditest, mis on samaväärsed komponendi hooldustõendiga (EASA vorm 1), ning koostada vorm deklaratsioonide jaoks, mida saab tolliasutustele esitada siis, kui kauba vabasse ringlusse lubamise ajal ei ole võimalik tõendit esitada. Neid volitusi tuleks kasutada kooskõlas Euroopa Parlamendi ja nõukogu määrusega (EL) nr 182/2011
                  4
               .
            
            
               (10)Võttes arvesse käesoleva määrusega kaasnevaid ulatuslikke muudatusi, mis hõlmavad kaupu, mille puhul ühepoolseid tollimakse võib peatada, seoses komponentide aktsepteeritavate hooldustõendite ja protseduuridega, ning ka selguse huvides tuleks määrus (EÜ) nr 1147/2002 kehtetuks tunnistada,  
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Määruse (EMÜ) nr 2658/87 kohased ühise tollitariifistiku ühepoolsed tollimaksud peatatakse selliste õhusõidukitesse paigaldatavate või neis kasutatavate teatavate osade, komponentide ja muude kaupade ja nende osade puhul, mida kasutatakse õhusõidukite tootmiseks, remontimiseks, hooldustöödeks, kohandamiseks või ümberehitamiseks. 
            
         
         
            
               Komisjon kehtestab rakendusaktidega loetelu määruse (EMÜ) nr 2658/87 kohase kombineeritud nomenklatuuri rubriikidest, alamrubriikidest ja koodidest, mille alla peatamise tingimustele vastavad kaubad klassifitseeritakse. Kõnealused rakendusaktid võetakse vastu artiklis 4 osutatud kontrollimenetluse kohaselt.
            
            
               Artikkel 2
            
            
               1.Selleks et kaubad saaksid kasu artikli 1 kohasest peatamisest, esitab deklarant vabasse ringlusse lubamise tollideklaratsiooni esitamise ajal tolliasutustele komponendi hooldustõendi [Termin on muutunud. Vana termin oli „käitamissertifikaat“] (EASA vorm 1), mis on esitatud määruse (EL) nr 748/2012 I lisa I liites, või samaväärse tõendi. Vabasse ringlusse lubamise tollideklaratsioon sisaldab viidet tõendi viitenumbrile. 
            
            
               Tõend esitatakse elektrooniliste andmetöötlusvahendite või muude vahendite abil. 
            
            
               Komisjon kehtestab rakendusaktidega loetelu tõenditest, mida loetakse komponendi hooldustõendiga (EASA vorm 1) samaväärseks. Kõnealused rakendusaktid võetakse vastu artiklis 4 osutatud kontrollimenetluse kohaselt. 
            
            
               2.Erandina lõikest 1 võib deklarant juhul, kui kauba vabasse ringlusse lubamise deklareerimise ajal ei ole võimalik tõendit esitada, lisada faktuurarvele või sellele lisatud dokumendile deklaratsiooni. Deklaratsioon sisaldab tõendi viitenumbrit. Remontimiseks või hooldustöödeks imporditud selliste kaupade puhul, mis on kaotanud oma lennukõlblikkusstaatuse, viidatakse deklaratsioonil algse tõendi numbrile.
            
            
               Deklaratsiooni allkirjastab kauba müüja. 
            
            
               Deklaratsioon koostatakse kooskõlas vormiga, mille komisjon on kehtestanud rakendusaktidega. Kõnealused rakendusaktid võetakse vastu artiklis 4 osutatud kontrollimenetluse kohaselt. 
            
            
               Artikkel 3
            
            
               Kui tolliasutustel on alust kahtlustada, et artikli 2 lõike 1 kohaselt esitatud tõend on võltsitud, võivad nad taotleda riiklike lennuametite esindajate eksperdiarvamust. Importija kannab eksperdiarvamuse kulud. 
            
            
               Eksperdiarvamuse taotlemise üle otsustamisel võtavad tolliasutused arvesse imporditavate kaupade mahtu, tollimaksude summat, mis tuleks tasuda juhul, kui käesoleva määruse kohaseid peatamisprotseduure ei kohaldata, ja riski, et eksperdiarvamuse maksumus ületab kasu, mida importija tollimaksude peatamisest saaks, kui eksperdiarvamusest peaks ilmnema, et kõnealuste tõendite väljaandmiseeskirju ei ole rikutud.
            
            
               Artikkel 4
            
            
               Komisjoni abistab Euroopa Parlamendi ja nõukogu määruse (EL) nr 952/2013
                  5
                artikli 285 alusel loodud tolliseadustiku komitee. Kõnealune komitee on komitee määruse (EL) nr 182/2011 tähenduses.
            
            
               Käesolevale lõikele viitamisel kohaldatakse määruse (EL) nr 182/2011 artiklit 5. 
            
            
               Artikkel 5
            
            
               Määrus (EÜ) nr 1147/2002 tunnistatakse kehtetuks. Viiteid kõnealusele kehtetuks tunnistatud määrusele käsitatakse viidetena käesolevale määrusele.
            
            
               Artikkel 6
            
            
               Käesolev määrus jõustub kahekümnendal päeval pärast selle avaldamist Euroopa Liidu Teatajas.
            
            
            
               Seda kohaldatakse alates [1. märtsist 2018].
            
         
         
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel,
            
            
               
                     Nõukogu nimel
               
               
                     eesistuja
               
            
            
               FINANTSSELGITUS
            
            
               1.ETTEPANEKU/ALGATUSE RAAMISTIK 
            
            
               Nõukogu määrus, millega peatatakse ajutiselt ühise tollitariifistiku ühepoolsed tollimaksud teatavate õhusõidukitesse paigaldatavate või neis kasutatavate kaupade puhul ja tunnistatakse kehtetuks määrus (EÜ) nr 1147/2002
            
            
               2.EELARVEREAD
            
            
               X
                     Ettepanekul puudub finantsmõju.
            
            
               ◻Ettepanekul puudub finantsmõju kuludele, kuid sellel on finantsmõju tuludele. Mõju on järgmine:
            
            
               (miljonites eurodes ühe kümnendkoha täpsusega)
            
            
                     
                  
                  
                     
                  
               
                     
                        Eelarverida
                     
                  
                  
                     
                        Tulud
                     
                     
                  
                  
                     
                        12-kuuline periood, alates pp/kk/aaaa
                     
                  
                  
                     
                        [Aasta: 2017]
                     
                  
               
                     
                  
                  
                     
                  
                  
                     
                  
                  
                     
                  
               
            
                     
                        Olukord pärast meetme rakendamist
                     
                  
               
                     
                        Eelarverida
                     
                  
                  
                     
                  
               
                     
                  
                  
                     
                  
               
                     
                  
                  
                     
                  
               
               Käesolev ettepanek ei mõjuta eelarvet. Kõnealuse sektori ettevõtjad said kasutada peatamisprotseduure (nt seestöötlemis-, lõppkasutus- ja tolliladustamisprotseduure) juba enne nõukogu määruse (EÜ) nr 1147/2002 jõustumist ja käesoleva ettepanekuga ei tehta kehtivatesse õigusaktidesse olulisi muudatusi. 
            
            
               Teavitamiseesmärgil võib öelda, et tollimaksude hinnanguline summa, mis vastab 2016. aastal lennukõlblikkussertifikaatidega ELis imporditava kauba mahule, oleks 560 miljonit eurot.  
            
            
            
               3.PETTUSEVASTASED MEETMED
            
            
               Määruse artikliga 3 on ette nähtud, et tolliasutused võivad taotleda riiklike lennuametite esindajate eksperdiarvamust importija kulul, kui neil on alust kahtlustada, et tõendeid on võltsitud.
            
            
         
         
            
                  
                     (1)
                  
                        Nõukogu 25. juuni 2002. aasta määrus (EÜ) nr 1147/2002, millega peatatakse ajutiselt ühise tollitariifistiku ühepoolsed tollimaksud teatavatelt lennukõlblikkussertifikaatidega imporditud kaupadelt (EÜT L 170, 29.6.2002, lk 8).
               
               
                  
                     (2)
                  
                        Komisjoni 3. augusti 2012. aasta määrus (EL) nr 748/2012, millega nähakse ette õhusõidukite ja nendega seotud toodete, osade ja seadmete lennukõlblikkuse ja keskkonnaohutuse sertifitseerimise ning projekteerimis- ja tootjaorganisatsioonide sertifitseerimise rakenduseeskirjad (
                  
                     ELT L 224, 21.8.2012, lk 1
                  
                  ). 
               
               
                  
                     (3)
                  
                  
                        Nõukogu 23. juuli 1987. aasta määrus (EMÜ) nr 2658/87 tariifi- ja statistikanomenklatuuri ning ühise tollitariifistiku kohta (EÜT L 256, 7.9.1987, lk 1).
                  
               
               
                  
                     (4)
                  
                        Euroopa Parlamendi ja nõukogu 16. veebruari 2011. aasta määrus (EL) nr 182/2011, millega kehtestatakse eeskirjad ja üldpõhimõtted, mis käsitlevad liikmesriikide läbiviidava kontrolli mehhanisme, mida kohaldatakse komisjoni rakendusvolituste teostamise suhtes (ELT L 55, 28.2.2011, lk 13).
               
               
                  
                     (5)
                  
                        Euroopa Parlamendi ja nõukogu 9. oktoobri 2013. aasta määrus (EL) nr 952/2013, millega kehtestatakse liidu tolliseadustik (ELT L 269, 10.10.2013, lk 1).